JERUUSALEMMA UUDISED
Siin Jeruusalemma Uudised ja Pekka Sartola. Tere õhtust!
Mõned teemad -
Iraani rünnak oli sõja kuulutamine
Liitlased toeks
Iraan peab rünnaku eest maksma
Iraani üllatusrünnak Iisraelile nädal tagasi
oli riigi presidendi Isaac Herzogi sõnul sõja kuulutamine.
"See on nüüd tõeline sõda. Iraani poolt möödunud nädalavahetusel
Iisraeli pihta tulistatud sajad raketid ja lahingudroonid
olid de facto sõjakuulutamine juudiriigile,"
ütles Iisraeli president Isaac Herzog pühapäeval.
Laupäeval tulistati Iisraeli suunas umbes 320 ründedrooni,
ballistilist raketti ja tiibraketti, mis on esimene kord,
kui Iraan ründas Iisraeli otse oma territooriumilt.
Need Iraani ajaloolised õhulöögid tõrjus väga tõhusalt IDF-i õhutõrje.
Kuigi Iraan sooritas ajaloo suurima droonirünnaku,
õnnestus Iisraelil 99% neist alla tulistada.
President Herzog märkis ka, et lisaks Iraani otsestele rünnakutele
astusid Iisraeli vastu ka sellised käsilasrühmitused
nagu Hezbollah Liibanonis ja hutid Jeemenis.
"Eile õhtul ründasid meid neljast Lähis-Ida nurgast
erinevad Iraani toetatud käsilased, kes tulistasid meid rakettide,
ballistiliste rakettide, droonide ja tiibrakettidega."
President rõhutas, et "välisriikide valitsused peavad nüüd
lõpuks ometi astuma vastu Teherani kurjuse impeeriumile".
Iraani ja tema käsilasarmeede läkitatud droonid ja raketid
tulistati alla ja hävitati enne, kui need Iisraeli õhuruumi jõudsid,
tänu väga tõhusale õhutõrjele.
Droone ja rakette tuli ka Iraagist, Süüriast, Liibanonist ja Jeemenist.
Kokku tulistati Iisraeli suunas 170 drooni, 120 ballistilist raketti
ja 30 tiibraketti.
Nende kombineeritud lõhkekogus ületas 60 tonni.
Hukkus kolm jordaanlast,
Aradi lähedal asuvast beduiinikülast pärit 7-aastane tüdruk sai raskelt viga
ja kümnetel teistel ravitakse endiselt ärevuse sümptomeid.
IDFi pressiesindaja Daniel Hagari ütles,
et IDFi Nevatimi õhubaasi infrastruktuur Lõuna-Iisraelis
sai rünnaku käigus väiksemaid kahjustusi.
Ka Liibanonist tulistati Iisraeli kokku 40 lõhkekeha,
millele Iisrael tegi vastulööke peaaegu reaalajas.
Peaaegu kõik raketid hävitati,
kasutades kas pikamaa raketisüsteeme Arrow
või keskmaasüsteemi David's Sling. Iron Dome (Raudkuppel),
mis kaitseb hästi Hamasi ja Hezbollah' lühimaarakettide vastu,
on vähem tõhus droonide ja täiustatud pikamaa-rakettide puhul.
USA CENTCOM, USA Euroopa ja Lähis-Ida juhtimiskeskus,
hävitas üle 80 Iisraeli suunatud drooni
ning kuus Iraanist ja Jeemenist saadetud ballistilist raketti.
See arv sisaldab ühte ballistiliste rakettide stardiseadet
ja seitset drooni, mis hävitati kohapeal,
enne nende lähetamist Iraani toetatud huttide kontrollitud Jeemeni aladelt.
Lisaks USA-le aitasid Iisraelil Iraani droone ja rakette vältida
ka Ühendkuningriik, Prantsusmaa ja Jordaania.
Iisraeli pressiesindaja admiral Daniel Hagari sõnul
mängis ka Prantsusmaa olulist rolli juudiriigi kaitsmisel
selle Iraani pretsedenditu rünnaku eest.
"Prantsusmaal on väga hea tehnika, reaktiivlennukid, radarijaamad
ja teame, et nad osalesid efektiivselt õhupatrullides," ütles ta.
Kaitseoperatsioonile aitasid kaasa
ka Briti Kuninglike Õhujõudude hävitajad ja tankimislennukid,
mis startisid Küproselt
ja tulistasid droonid alla Süüria-Iraagi piiri lähedal.
Iraani raketirünnaku sihtmärgiks
oli ka Nevatimi lennuväebaas Lõuna-Iisraelis,
mis esialgseil andmeil kandis vaid väiksemaid kahjustusi.
Ameerika allikas ütles aga ABC News'ile,
et baasi tabas Iraani õhurünnaku käigus viis Islamivabariigi raketti.
Need kahjustasid peamist lennurada, ühte transpordivahendit
ja mitut laoruumi. Kahju ei olnud tühine,
kuid see oli tunduvalt väiksem, kui Iraan oli plaaninud.
Iraani välisminister Hossein Amir-Abdollahian
ütles Teheranis suursaadikutele ja diplomaatidele esinedes,
et Iraani sõjaline operatsioon Iisraeli vastu oli piiratud
ja suunatud F-35 lennukite lahingulendude vastu.
Ta püüdis rünnakut kaitsta,
öeldes, et "Iisraeli rünnak meie konsulaadi vastu
rikub rahvusvahelisi seadusi ja lepinguid
ning me ei kõhkle kaitsmast oma huve mis tahes rünnaku korral."
Iisraeli juhtpoliitikud arutasid pühapäeval,
milline peaks olema järgmine samm
pärast Iraani öist raketi- ja droonirünnakut Iisraeli vastu.
Iisraeli kabineti minister ja sõjakabineti liige Benny Gantz
vihjas videoavalduses,
et Iisrael ei pruugi vastata kohese rünnakuga Iraani vastu.
Tema sõnul saab Iraan rünnaku eest siiski ränka hinda maksma,
kuid Iisraeli otsustatud õigel viisil ja õigel ajal.
Intsident pole möödas ega lõpetatud, ütles Gantz pärast seda,
kui sõjakabinet arutas Iraani rünnakut.
"Ehitame Iraani ette regionaalse koalitsiooni
ja laseme Iraanil selle eest maksta meile sobival viisil ja ajal,"
ütles Gantz.
Benny Gantz nimetas Iisraeli õhutõrje saavutusi
ka strateegiliseks saavutuseks,
mida Iisrael peab riigi julgeoleku huvides ära kasutama.
"Muljetavaldav õhutõrje andis Iisraelile laupäeva õhtul manööverdamisruumi
ja strateegilist paindlikkust.
Samuti peame tunnistama Iraani ebaõnnestumist.
Peame nüüd omaks võtma strateegilise kannatlikkuse.
Seda Iisrael ka teeb. Me ei pea kiirustama oma vastusega
ja häirima enda seatud prioriteete," lisas Benny Gantz.
Nüüd tuleb keskenduda taas võidule Gazas, Hamasi kukutamisele
ja pantvangide vabastamisele. See on õige ja tark. Iraani aeg tuleb."
Ka opositsioonijuht ja Yesh Atidi esimees Yair Lapid ütles,
et IDF on tugev, "meie kaitsetööstus on tugev ja meie inimesed on tugevad.
Iisraeli valitsus peab tegutsema,
et 133 pantvangi võimalikult kiiresti koju tagasi tuua."
Iraani suurrünnak Iisraeli vastu ei olnud ainus terroriakt,
mille ta nädal tagasi toime pani.
Iraani väed hõivasid Omani lahes,
Pärsia lahte viiva Hormuzi väina lähedal
ka Portugali konteinerilaeva MCS Aries,
mis on seotud ühe Iisraeli ärimehega.
Laev viibis rahvusvahelistes vetes, teel Pärsia lahest Indiasse,
kui Iraani eriüksused selle peatasid. Laeva omanikuks on Gortal Shipping
ja see on renditud pikaajalise lepinguga välisfirmale.
Gortal Shipping on omakorda seotud Zodiac Maritime'iga,
mis on osaliselt Iisraeli ärimehe Eyal Oferi omanduses.
Laev sõidab Portugali lipu all,
seega on Iraan süüdi rahvusvahelises piraatluses.
Laeva reeder ütles, et laeval on 25-liikmeline meeskond,
ja et Iraan on lubanud viia laeva oma territoriaalvetesse.
USA president Joe Biden teatas peaaegu kohe pärast Iraani rünnakut,
et USA ei toeta Iisraeli võimalikku vasturünnakut Iraani suhtes.
Seda vaatamata sellele, et vaid kaks nädalat tagasi
väljendas president Biden Iisraelile tugevat toetust.
Joe Biden ja tema kõrgemad nõunikud on sügavalt mures,
et Iisraeli reaktsioon Iraani rünnakule võib viia regionaalse sõjani,
millel võivad olla katastroofilised tagajärjed,
ütles Valge Maja kõrgem ametnik uudistesaidile Axios.
Kindlasti mõjuks negatiivselt Joe Bideni presidendikampaaniale
ka see, et USA tõmmatakse sõtta. Iisraeli poliitkommentaatorid usuvad,
et peaminister Netanyahu on kuulanud Joe Bidenit
tavapärasest tundlikuma kõrvaga.
Ühe Ameerika allika sõnul helistas president Biden Netanyahule
ja ütles talle, et ta peaks olema rahul,
et Iraani rünnak ei tekitanud Iisraelile märkimisväärset kahju,
ning õhutas teda vältima kättemaksu.
Iraani sõjaväeülem ütles, et riik ründab Iisraeli veelgi karmimalt
ning võtab sihikule ka USA baasid ja muud varad,
kui Iisrael otsustab kättemaksurünnaku teha.
"Meie vastus tuleb palju suurem kui tänane sõjaline aktsioon,
kui Iisrael teeb Iraani vastu kättemaksurünnaku,"
ütles Iraani armee peastaabiülem kindralmajor Mohammad Bagheri
riigi kontrollitavale uudistekanalile Press TV.
Iraanil on ka oma seisukoht raketilöögi laastava mõju kohta.
Iraani riigitelevisioon näitab pidevalt videoklippe tulekahjudest
ja hävingutest, väites, et need tekkisid rünnaku tagajärjel.
Tegelikult, ja seda kinnitab ka BBC luureosakond,
on tegu mitu kuud vana videoklipiga tulekahjust Tšiilis,
kuid Iraani televisioon väidab oma rahvale, et pildil on Iisrael.
ÜRO peasekretär Antonio Guterres esines möödunud pühapäeval
Julgeolekunõukogu istungil,
ja kutsus Iraani poolt Iisraeli vastu tehtud rünnaku järel
maksimaalsele vaoshoitusele.
Peasekretär ütles ÜRO-le, et Lähis-Ida on nüüd kuristiku äärel
ning on aeg maha rahuneda ja leebuda.
Samuti tuletas peasekretär eelmisel pühapäeval meelde,
et jõu kasutamisega seotud kättemaksutegevus
on rahvusvahelise õiguse ja ÜRO põhikirjaga keelatud.
See kõlas Iraani rünnaku järel Iisraeli vastu,
samal ajal kui USA õhutas julgeolekunõukogu
Teherani režiimi ÜROs vastutusele võtma.
Guterrese sõnum on seega, et Iraan tegi, mida ta tegi,
aga alles siis, kui Iisrael vastab sõja kuulutamisele jõuga,
on see rahvusvahelise õigusega keelatud.
Sellised olid tänased uudised!
Paluge rahu Jeruusalemmale, Iisraelile ja kogu Lähis-Idale.
Jääge kanalile ja kohtume nädala pärast!
Tõlge: Monika Jaaguri
Kui soovite saadet toetada,
võite helistada TV7 Eesti annetustelefonil 900 1770.
Kõne hind on 10 eurot.
Võid teha ka ülekande ekraanilolevale või TV7 Eesti pangaarvele.
Lisa kindlasti makse saaja nimi ja viitenumber.
Jumal õnnistab neid, kes õnnistvad Iisraeli. Aitäh!